Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ που τροποποιεί την οδηγία 77/388/EΟΚ όσον αφορά τους κανόνες σχετικά με τον τόπο παροχής ηλεκτρικής ενέργειας και φυσικού αερίου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Μετά την εγκαθίδρυση της εσωτερικής αγοράς στην ΕΕ, η αγορά ηλεκτρικής ενέργειας και φυσικού αερίου στα κράτη μέλη ελευθερώθηκε σταδιακά, για να αυξηθεί η αποδοτικότητα σ´αυτό τον τομέα. Το νομικό μέσο για την ελευθέρωση της αγοράς ηλεκτρικής ενέργειας σε επίπεδο ΕΕ ήταν η οδηγία 96/92/EΚ, σχετικά με τους κοινούς κανόνες για την εσωτερική αγορά ηλεκτρικής ενέργειας [1]. Η οδηγία 98/30/EΚ [2] που προβλέπει μία εσωτερική αγορά για το φυσικό αέριο εκδόθηκε στις 22 Ιουνίου1998.

[1] 96/92/EΚ, ΕΕ L 27, 30.01-97, σ. 20

[2] 98/30/EΚ, ΕΕ L 204, 21.07.98, σ.1

Το Ευρωπαϊκό Συμβούλιο που συνήλθε στη Λισσαβόνα στις 23-24 Μαρτίου 2000 ζήτησε να επισπευσθούν οι εργασίες ώστε να ολοκληρωθεί η εσωτερική αγορά και κάλεσε "την Επιτροπή, το Συμβούλιο και τα κράτη μέλη, στο πλαίσιο των αντίστοιχων αρμοδιοτήτων τους.....να επισπεύσουν τη φιλελευθεροποίηση σε τομείς όπως το αέριο, ο ηλεκτρισμός,..., ώστε να επιτευχθεί μια πλήρως λειτουργική εσωτερική αγορά σ´αυτούς τους τομείς. το Ευρωπαϊκό Συμβούλιο θα αξιολογήσει την επιτευχθείσα πρόοδο όταν θα συνέλθει την ερχόμενη άνοιξη, βάσει έκθεσης της Επιτροπής και κατάλληλων προτάσεων".

Το Συμβούλιο Ενέργειας της 30ής Μαΐου 2000 τόνισε "τη σημασία και τον επείγοντα χαρακτήρα των συμπερασμάτων στα οποία κατέληξε το Ευρωπαϊκό Συμβούλιο της Λισσαβόνας" και κάλεσε την Επιτροπή "να υποβάλει εγκαίρως προτάσεις για ανάληψη περαιτέρω δράσης". Στην ανακοίνωση της Επιτροπής "Ολοκλήρωση της εσωτερικής αγοράς ενέργειας" συνάγεται το συμπέρασμα ότι μπορούν πλέον να υποβληθούν στο Ευρωπαϊκό Κοινοβούλιο και στο Συμβούλιο προτάσεις με στόχο την ολοκλήρωση των εσωτερικών αγορών φυσικού αερίου και ηλεκτρικής ενέργειας, οι οποίες όχι μόνο θα επιτύχουν τον εν λόγω πρωταρχικό στόχο, αλλά θα είναι σύμφωνες με τις σχετικές πολιτικές της Κοινότητας στον εν λόγω τομέα και θα συμβάλουν στην επίτευξή τους. Η πρόταση [3] για την τροποποίηση των οδηγιών 96/92/EΚ και 98/30/EΚ, η οποία εισάγει μια σειρά νέων μέτρων για το πλήρες άνοιγμα των αγορών φυσικού αερίου και ηλεκτρικής ενέργειας έως το 2005, προς όφελος των ευρωπαίων καταναλωτών, ανταποκρίνεται επομένως στο αίτημα του Ευρωπαϊκού Συμβουλίου και του Συμβουλίου Ενέργειας.

[3] COM(2001) 125 τελικό της 13 Μαρτίου 2001

Η ελευθέρωση αυτών των αγορών συνεπάγεται την ολοένα και μεγαλύτερη ελάφρυνση των ρυθμιστικών διατάξεων, καθώς και αύξηση των διασυνοριακών συναλλαγών μεταξύ των κρατών μελών. Η θέσπιση από την ΕΕ και τα κράτη μέλη νέων μέτρων έχει ως αποτέλεσμα τη σημαντική μεταβολή της λειτουργίας αυτών των αγορών.

Στην παραδοσιακή αγορά ηλεκτρικής ενέργειας, οι κυριότεροι ηλεκτροπαραγωγοί, οι φορείς εκμετάλλευσης των δικτύων μεταφοράς και οι εθνικές και τοπικές εταιρείες διανομής στα περισσότερα κράτη μέλη ήταν σχεδόν εξ ολοκλήρου κρατικές. Γενικά, η αγορά ηλεκτρικής ενέργειας ήταν κυρίως εθνική αγορά που περιοριζόταν σε συναλλαγές εντός των συνόρων της κάθε χώρας. Το ίδιο ισχύει και για την αγορά φυσικού αερίου.

Μετά την ελευθέρωση, η ελευθερωμένη αγορά ηλεκτρικής ενέργειας έπαψε να είναι καθαρά εθνική και άρχισε να λειτουργεί σε ευρωπαϊκή βάση. Αυτό είχε ως αποτέλεσμα την άφιξη νέων παραγόντων της αγοράς, όπως τα δίκτυα ανταλλαγής ενέργειας, οι ανεξάρτητοι παραγωγοί ηλεκτρικής ενέργειας, οι φορείς μεσιτείας και εμπορίας. Η δεσπόζουσα θέση των κρατικών εταιρειών, όπως οι μεγάλοι παραγωγοί ηλεκτρικής ενέργειας, μεταβάλλεται με την ιδιωτικοποίηση και τη συγχώνευση. Στις χώρες όπου η ελευθέρωση ευρίσκεται σε πλήρη εξέλιξη, διαπιστώθηκαν αλλαγές στις μεθόδους συναλλαγής και στην ίδια την αγορά.

Λόγω της αυξανόμενης ελευθέρωσης του τομέα διανομής φυσικού αερίου και ηλεκτρικής ενέργειας πρέπει επειγόντως να αναθεωρηθούν οι ισχύοντες κανόνες ΦΠΑ, ώστε να διασφαλισθεί ότι συμβιβάζονται με την ανάγκη να επιβάλλεται ορθή και απλή φορολογία στην προμήθεια αυτών των αγαθών. Οι νέες αγορές προκαλούν επίσης νέα προβλήματα, όπως το θέμα της φορολογίας των εξόδων μεταφοράς.

2. ΠΡΟΒΛΗΜΑΤΑ ΠΟΥ ΑΠΑΝΤΩΝΤΑΙ ΣΤΟ ΠΛΑΙΣΙΟ ΤΩΝ ΤΡΕΧΟΥΣΩΝ ΔΙΑΤΑΞΕΩΝ

2.1. Τόπος παράδοσης

Σύμφωνα με το άρθρο 5, παράγραφος 2 της έκτης οδηγίας ΦΠΑ [4], λογίζονται ως ενσώματα αγαθά το ηλεκτρικό ρεύμα, το φωταέριο, η θερμότης, το ψύχος και παρόμοια πράγματα. Συνεπώς, εφόσον η παράδοση ηλεκτρικού ρεύματος και παρόμοιων πραγμάτων αποτελεί παράδοση αγαθών, ο τόπος παράδοσης πρέπει να καθορισθεί με βάση το άρθρο 8 της έκτης οδηγίας ΦΠΑ. Μέχρι την ελευθέρωση των αγορών ηλεκτρικής ενέργειας και φυσικού αερίου, είτε επρόκειτο για παράδοση με μεταφορά είτε χωρίς μεταφορά, δεν ετίθετο το ερώτημα εάν η παράδοση διέπετο από το άρθρο 8, παράγραφος 1 στοιχείο α) ή 8, παράγραφος 1 στοιχείο β), διότι σε όλα σχεδόν τα κράτη μέλη της ΕΕ η παραγωγή, διανομή και εμπορία της ηλεκτρικής ενέργειας αποτελούσε εθνικό θέμα και επομένως δεν υπήρχαν διασυνοριακές συναλλαγές. Οι περιστασιακές συνοριακές συναλλαγές δεν προκαλούσαν προβλήματα. ´Οταν ένας διανομέας πραγματοποιούσε περιστασιακή διασυνοριακή παράδοση, εγγραφόταν για τον ΦΠΑ στο άλλο κράτος μέλος.

[4] 77/388/EEΚ, ΕΕ L 145, 13.6.1977, σ. 1

Σε μια ελευθερωμένη αγορά, το πρώτο ερώτημα που τίθεται, όσον αφορά τις διασυνοριακές συναλλαγές, αφορά τον καθορισμό του τόπου παράδοσης. Σύμφωνα με το άρθρο 8, παράγραφος 1 στοιχείο α), ο τόπος παράδοσης, στην περίπτωση αποστολής ή μεταφοράς της ηλεκτρικής ενέργειας, είναι ο τόπος όπου ευρίσκεται η ηλεκτρική ενέργεια κατά το χρόνο ενάρξεως της αποστολής ή της μεταφοράς με προορισμό τον παραλήπτη. Εάν δεν εφαρμόζεται το άρθρο 8, παράγραφος 1 στοιχείο α), ο τόπος παράδοσης είναι ο τόπος όπου ευρίσκεται το αγαθό κατά τον χρόνο της παραδόσέως του.

Ωστόσο, λόγω της φύσης της ηλεκτρικής ενέργειας και του φυσικού αερίου, είναι ιδιαίτερα δύσκολο να καθορισθεί ο τόπος παράδοσης. Οι φυσικές ροές δεν συμπίπτουν με τη συμβατική σχέση μεταξύ του πωλητή και του αγοραστή. ´Οταν ένας παραγωγός που ευρίσκεται στη βόρεια Ευρώπη πωλεί ηλεκτρική ενέργεια σε καταναλωτή στην νότια Ευρώπη, αυτό δεν σημαίνει ότι τα ηλεκτρόνια που παράγονται από τη γεννήτρια μεταφέρονται πράγματι από το βορρά στο νότο. Στην πράξη, είναι σχεδόν αδύνατη, λόγω των ιδιοτήτων του ηλεκτρικού ρεύματος, η φυσική παρακολούθηση της ροής της ηλεκτρικής ενέργειας.

Επίσης θα ήταν ίσως δύσκολο να εφαρμοστούν οι κανόνες για τον τόπο παράδοσης, λόγω των διαφορών του αστικού δικαίου των κρατών μελών, που οδηγούν σε διαφορετικούς κανόνες για τον καθορισμό του χρόνου και του τόπου παράδοσης, και κατά συνέπεια σε διαφορετική εφαρμογή των κανόνων.

Εάν υποτεθεί, ωστόσο, ότι η παράδοση ηλεκτρικής ενέργειας και φυσικού αερίου αποτελεί παράδοση με αποστολή, τότε οι κανόνες για τις ενδοκοινοτικές παραδόσεις αγαθών (άρθρο 28γ) εφαρμόζονται όταν ο αγοραστής και ο πωλητής είναι εγκατεστημένοι σε διαφορετικά κράτη μέλη. Τότε όμως δημιουργείται άλλο πρόβλημα.

Μία φορολογήσιμη παράδοση στο κράτος μέλος αναχώρησης μπορεί να τύχει απαλλαγής εφόσον πληρούνται οι επόμενοι όροι:

* Η παράδοση πραγματοποιείται για άλλο πρόσωπο υποκείμενο στο φόρο που ενεργεί υπό την ιδιότητά του αυτή σε κράτος μέλος άλλο από το κράτος αναχώρησης των αγαθών.

* Τα αγαθά αποστέλλονται ή μεταφέρονται από τον πωλητή ή τον αγοραστή για λογαριασμό του εκτός του εδάφους του κράτους μέλους αναχώρησης, αλλά εντός της Κοινότητας.

Ο προμηθευτής πρέπει να παράσχει επαρκείς αποδείξεις της μεταφοράς, ώστε να τύχει απαλλαγής. Γενικά, θα είναι δύσκολο να προσκομιστούν αποδείξεις αποστολής ή μεταφοράς με παραδοσιακούς τρόπους (έγγραφα μεταφοράς, συνοδευτικά έγγραφα), δεδομένου ότι η ηλεκτρική ενέργεια δεν μεταφέρεται με παραδοσιακά μεταφορικά μέσα (φορτηγό, τραίνο, πλοίο).

Τα προβλήματα αυτά καθίστανται ακόμη πιο πολύπλοκα όταν η ηλεκτρική ενέργεια ή το φυσικό αέριο πωλούνται στο πλαίσιο τριγωνικών συναλλαγών.

2.2. ´Εξοδα μεταφοράς

Σύμφωνα με το άρθρο 7 της οδηγίας 96/92/EΚ, τα κράτη μέλη πρέπει να ορίσουν διαχειριστή ο οποίος είναι υπεύθυνος για την εκμετάλλευση, διασφάλιση της συντήρησης και, εφόσον κριθεί αναγκαίο, ανάπτυξη του δικτύου μεταφοράς σε μια δεδομένη ζώνη, καθώς και των διασυνδέσεών του με άλλα δίκτυα, προκειμένου να εξασφαλίζεται ο εφοδιασμός. Ο διαχειριστής του δικτύου μεταφοράς είναι υπεύθυνος για τη διαχείριση των ροών ενέργειας στο δίκτυο και πρέπει να συνεκτιμά τις ανταλλαγές με άλλα διασυνδεδεμένα δίκτυα. Σε περίπτωση εισαγωγής ηλεκτρικής ενέργειας, ο διαχειριστής του δικτύου μεταφοράς χορηγεί τη διαθέσιμη δυναμικότητα.

Το κόστος του δικτύου βαρύνει το διαχειριστή του εθνικού δικτύου μεταφοράς. Το δίκτυο αυτό χρησιμοποιείται για τη μεταφορά ηλεκτρικής ενέργειας σε εθνικό και διεθνές επίπεδο. Οι συνολικές δαπάνες που αναλαμβάνει ο διαχειριστής του δικτύου μεταφοράς κατανέμονται με βάση τις δαπάνες που συνδέονται με τις υπηρεσίες εθνικών μεταφορών και τις διασυνοριακές συναλλαγές. Οι φορείς της αγοράς που εξάγουν ηλεκτρική ενέργεια (εγκατεστημένοι και μη εγκατεστημένοι επιχειρηματικοί φορείς) καταβάλλουν ένα τέλος που καλύπτει όλες τις δαπάνες του δικτύου. Σε όρους ΦΠΑ, το τέλος αυτό αποτελεί αντιπαροχή για την υπηρεσία. Εάν το τέλος επιβάλλεται σε μη εγκατεστημένους επιχειρηματικούς φορείς, ο τόπος παροχής αυτών των υπηρεσιών είναι σημαντικός. Εάν το τέλος αυτό θεωρείται πληρωμή για ενδοκοινοτική υπηρεσία μεταφοράς, ο ΦΠΑ καθίσταται απαιτητός στο κράτος μέλος όπου ο επιχειρηματικός φορέας διαθέτει αριθμό ΦΠΑ. Εάν, αντίθετα, κρίνεται ότι το τέλος εισπράττεται για την παροχή πρόσβασης στο δίκτυο διανομής ηλεκτρικής ενέργειας, ο τόπος φορολογίας καθορίζεται σύμφωνα με το άρθρο 9, παράγραφος 1, δηλαδή στη χώρα όπου είναι εγκατεστημένος ο διαχειριστής του δικτύου μεταφοράς. Η αμφιβολία όσον αφορά την παράγραφο του άρθρου 9 που εφαρμόζεται στην εκάστοτε περίπτωση μπορεί να οδηγήσει σε διαφορετική ερμηνεία, και επομένως σε διπλή φορολογια ή μη φορολογία.

3. Η ΠΡΟΤΕΙΝΟΜΕΝΗ ΛΥΣΗ ΣΕ ΓΕΝΙΚΕΣ ΓΡΑΜΜΕΣ

Η Επιτροπή καταλήγει ότι η εφαρμογή των διατάξεων του σημερινού καθεστώτος ΦΠΑ, και ιδίως η απαλλαγή που παρέχεται στις ενδοκοινοτικές παραδόσεις και η φορολογία των ενδοκοινοτικών αγορών στις παραδόσεις φυσικού αερίου και ηλεκτρικής ενέργειας προκαλεί περιττά προβλήματα. Συνεπώς, η Επιτροπή προτείνει να τροποποιηθούν οι κανόνες όσον αφορά τον τόπο φορολογίας, για να διευκολυνθεί η λειτουργία της εσωτερικής αγοράς ενέργειας. Οι νέοι αυτοί κανόνες λαμβάνουν υπόψη την ιδιαιτερότητα των σχετικών αγαθών, εφόσον αυτός είναι ο κύριος λόγος για τον οποίο οι ισχύουσες διατάξεις στον τομέα της φορολογίας των παραδόσεων μεταξύ επιχειρηματικών φορέων εγκατεστημένων σε διάφορα κράτη μέλη δεν μπορούν να εφαρμοστούν ορθά. Μία από τις βασικές αρχές του καθεστώτος ΦΠΑ, δηλαδή η φορολογία με βάση τον τόπο στον οποίο ευρίσκονται πράγματι τα αγαθά, καταργείται γι αυτές τις παραδόσεις. Η παρέκκλιση από αυτή την αρχή αιτιολογείται από το απλό γεγονός ότι, στις περισσότερες περιπτώσεις, είναι αδύνατο να προσδιοριστεί η σχέση μεταξύ της συναλλαγής και της φυσικής ροής των αγαθών.

Η προτεινόμενη λύση είναι η φορολογία όλων των παραδόσεων, πριν από το τελικό στάδιο, στον τόπο στον οποίο ο πελάτης έχει την έδρα της οικονομικής δραστηριότητάς του ή έχει μόνιμη εγκατάσταση στην οποία γίνεται η παράδοση φυσικού αερίου και ηλεκτρικής ενέργειας. Για να απλουστευθεί η φορολογία, η αρχή αυτή θα συνδυάζεται με μηχανισμό αντίστροφης επιβάρυνσης, όταν ο προμηθευτής και ο αγοραστής δεν είναι εγκατεστημένοι στην ίδια χώρα.

Εξάλλου, σκοπός των κανόνων που προτείνονται είναι να διασφαλίσουν ότι η παράδοση φυσικού αερίου και ηλεκτρικής ενέργειας στο τελικό στάδιο, δηλαδή κυρίως από τον διανομέα στον τελικό καταναλωτή, θα φορολογείται στον τόπο της πραγματικής κατανάλωσης. Αυτό είναι απαραίτητο, διότι ο τόπος κατανάλωσης της ενέργειας δεν είναι πάντα ο ίδιος με τον τόπο εγκατάστασης ή κατοικίας του τελικού καταναλωτή, ενώ ο στόχος του καθεστώτος ΦΠΑ είναι ακριβώς να διασφαλίσει ότι ο φόρος περιέρχεται στο κράτος μέλος τελικής κατανάλωσης. Στην πράξη, ο τόπος χρησιμοποίησης και κατανάλωσης θα είναι ο τόπος όπου σημειώνεται η κατανάλωση φυσικού αερίου και ηλεκτρικής ενέργειας, ο οποίος συχνά συμπίπτει με τον τόπο εγκατάστασης, κατοικίας ή συνήθους διαμονής του τελικού καταναλωτή.

Οι τροποποιήσεις αυτές θα έχουν ως αποτέλεσμα όλες οι προμήθειες φυσικού αερίου και ηλεκτρικής ενέργειας με σκοπό τη μεταπώληση (από τον παραγωγό στον καταναλωτή) να φορολογούνται στη χώρα όπου είναι εγκατεστημένος ο αγοραστής. Χάρη στον υποχρεωτικό μηχανισμό αντίστροφης επιβάρυνσης, δεν θα είναι πλέον απαραίτητο οι προμηθευτές να διαθέτουν αριθμό ΦΠΑ σε άλλα κράτη μέλη. Εξάλλου, για τις άμεσες προμήθειες στους τελικούς καταναλωτές που είναι εγκατεστημένοι σε άλλο κράτος μέλος, είτε πρόκειται για φορολογουμένους είτε όχι, οι παραγωγοί ή/και έμποροι θα πρέπει, καταρχήν, να εγγραφούν και να έχουν αριθμό ΦΠΑ στη χώρα όπου είναι εγκατεστημένος ο πελάτης τους. Ωστόσο, για τις προμήθειες σε υποκείμενους στο φόρο, το κράτος μέλος κατανάλωσης μπορεί να επιλέξει, βάσει του ισχύοντος άρθρου 21, παράγραφος 1 στοιχείο α) δεύτερο εδάφιο, την εφαρμογή μηχανισμού αντιστροφής επιβάρυνσης.

Σκοπός της παρούσας πρότασης είναι να καλύψει την προμήθεια ηλεκτρικής ενέργειας μέσω καλωδίου και φυσικού αερίου, συμπεριλαμβανομένου του υγροποιημένου φυσικού αερίου (ΥΦΑ), μέσω αγωγών. Η πώληση αερίου σε φιάλες θα υπόκειται στους ισχύοντες κανόνες φορολογίας. Τα άλλα ενσώματα αγαθά που αναφέρονται στο άρθρο 5, παράγραφος 2 της έκτης οδηγίας ΦΠΑ, η θερμότητα, το ψύχος και παρόμοια πράγματα, είναι μάλλον απίθανο να αποτελέσουν το αντικείμενο σημαντικών συναλλαγών μεταξύ κρατών μελών και είναι βέβαιο ότι δεν αποτελούν το αντικείμενο ενδοκοινοτικών παραδόσεων. Συνεπώς, δεν περιλαμβάνονται στο άρθρο 8, παράγραφος 1 στοιχείο δ) και ε).

Αποτέλεσμα της αλλαγής των κανόνων σχετικά με τον τόπο παροχής είναι η θέσπιση απαλλαγής κατά την εισαγωγή. Τελικά, αλλάζει ο τόπος παροχής ορισμένων υπηρεσιών που συνδέονται άμεσα με την παροχή φυσικού αερίου και ηλεκτρικής ενέργειας. Η παροχή πρόσβασης και η παροχή υπηρεσιών μεταφοράς με δίκτυα διανομής ηλεκτρικής ενέργειας και φυσικού αερίου περιλαμβάνεται στο άρθρο 9, παράγραφος 2 στοιχείο ε).

4. ΠΡΟΤΕΙΝΟΜΕΝΕΣ ΤΡΟΠΟΠΟΙΗΣΕΙΣ ΣΤΟ ΑΡΘΡΟ 1

4.1. ´Αρθρο 1.1.: τροποποιήσεις στο άρθρο 5

´Οπως αναφέρθηκε παραπάνω, σκοπός της παρούσας πρότασης είναι να καλύψει την προμήθεια ηλεκτρικής ενέργειας μέσω καλωδίου και φυσικού αερίου, συμπεριλαμβανομένου του υγροποιημένου φυσικού αερίου (ΥΦΑ), μέσω αγωγών. Οι κανόνες που θεσπίζει η παρούσα οδηγία για το φυσικό αέριο εφαρμόζονται επίσης στο βιοαέριο και το αέριο που παράγεται από βιομάζα ή σε άλλα είδη αερίων, εφόσον είναι τεχνικά δυνατό να εισέλθουν ασφαλώς και να μεταφερθούν με το σύστημα διανομής του φυσικού αερίου [5]. Στο άρθρο 5, παράγραφος 2 περιλαμβάνεται ο ορισμός του φυσικού αερίου.

[5] Ο ορισμός αυτός είναι σύμφωνος με το άρθρο 1 της τροποποιημένης πρότασης οδηγίας για την τροποποίηση της οδηγίας 98/30/EΚ

4.2. ´Αρθρο1.2.: τροποποιήσεις στο άρθρο 8

Το άρθρο 5, παράγραφος 1 ορίζει ότι ως παράδοση αγαθού θεωρείται η μεταβίβαση της εξουσίας να διαθέτει ενσώματο αγαθό ως κύριος. Το άρθρο 5, παράγραφος 2 ορίζει ότι η ηλεκτρική ενέργεια και το φυσικό αέριο λογίζονται ως ενσώματα αγαθά. Συνεπώς, οποιαδήποτε τροποποίηση των κανόνων σχετικά με τον τόπο φορολόγησης προϋποθέτει τροποποίηση του άρθρου 8, το οποίο διέπει τους κανόνες για τον τόπο φορολόγησης της παράδοσης αγαθών.

Οι προτεινόμενες τροποποιήσεις του άρθρου 8 διαχωρίζουν την περίπτωση παράδοσης φυσικού αερίου ή ηλεκτρικής ενέργειας με σκοπό ή όχι τη μεταπώληση. Εάν δεν προορίζονται για μεταπώληση, το φυσικό αέριο και η ηλεκτρική ενέργεια κρίνεται ότι αγοράσθηκαν για κατανάλωση.

Στο άρθρο 8, παράγραφος 1, προστίθεται ένα νέο εδάφιο δ), σύμφωνα με το οποίο ως τόπος παράδοσης της ηλεκτρικής ενέργειας και του φυσικού αερίου θεωρείται ο τόπος στον οποίο ο πελάτης (είτε ευρίσκεται είτε όχι στην ΕΕ) έχει την έδρα της οικονομικής δραστηριότητάς του ή μόνιμη εγκατάσταση στην οποία πραγματοποιείται η παράδοση φυσικού αερίου ή ηλεκτρικής ενέργειας.

Το πεδίο εφαρμογής αυτής της διάταξης περιορίζεται στους υποκείμενους στο φόρο οι οποίοι, στο πλαίσιο της οικονομικής τους δραστηριότητας, αγοράζουν ή εισάγουν την ηλεκτρική ενέργεια ή το φυσικό αέριο με σκοπό τη μεταπώληση. Η εφαρμογή της περιορίζεται επομένως στους παραγωγούς και γενικούς εμπόρους, οι οποίοι δεν πωλούν φυσικό αέριο και ηλεκτρική ενέργεια στους τελικούς ιδιώτες καταναλωτές. Για να μπορεί να επικαλεσθεί αυτή τη διάταξη, ο προμηθευτής πρέπει να μπορεί να παράσχει ορισμένες αποδείξεις σχετικά με την πρόθεσή του να μεταπωλήσει τα αγαθά. Επειδή ο αριθμός των φορέων σ´αυτό τον τομέα είναι περιορισμένος, η προσκόμιση αποδεικτικών σχετικά με τον προορισμό του φυσικού αερίου και της ηλεκτρικής ενέργειας από αυτές τις εταιρείες δεν θα δημιουργήσει προβλήματα.

´Οταν ένας παραγωγός της ΕΕ πωλεί ηλεκτρική ενέργεια σε αγοραστή εκτός ΕΕ, ο τόπος παράδοσης ευρίσκεται εκτός Κοινότητας. Η συναλλαγή αυτή δεν φορολογείται στην ΕΕ. Ωστόσο, μία μεταγενέστερη πώληση σε άλλο επιχειρηματικό φορέα εγκατεστημένο στην ΕΕ θα υπόκειται σε ΦΠΑ στο κράτος μέλος όπου είναι εγγεγραμμένος ο αγοραστής.

Γι´αυτές τις συναλλαγές, αντίθετα με τις εξαγωγές που πραγματοποιούνται βάσει του άρθρου 15 της έκτης οδηγίας ΦΠΑ, δεν μπορεί να επιβληθεί κανένας άλλος όρος εκτός από την απόδειξη ότι η έδρα της οικονομικής δραστηριότητας του αγοραστή ευρίσκεται εκτός ΕΕ. Γι´αυτές τις περιπτώσεις, πρέπει να επαρκούν τα ίδια αποδεικτικά στοιχεία που γίνονται δεκτά από τις εθνικές διοικήσεις για να αποδείξουν ότι παροχή υπηρεσιών που αναφέρεται στο άρθρο 9, παράγραφος 2 στοιχείο ε) πραγματοποείται εκτός της Κοινότητας. Ο ίδιος συλλογισμός εφαρμόζεται και στις παραδόσεις που φορολογούνται σε άλλο κράτος μέλος. Δεδομένου ότι ο τόπος παράδοσης θα είναι ο τόπος όπου είναι εγκατεστημένος ο αγοραστής, οι πράξεις αυτές δεν πρέπει να αναφέρονται στην ανακεφαλαιωτική κατάσταση που προβλέπεται από το άρθρο 22, παράγραφος 6 στοιχείο β).

Τέλος, ένα νέο στοιχείο ε) προστίθεται στο άρθρο 8, παράγραφος 1, για να καλύψει την παράδοση ηλεκτρικής ενέργειας και φυσικού αερίου που δεν εμπίπτει στο πεδίο εφαρμογής του άρθρου 8, παράγραφος 1 στοιχείο δ).

Σύμφωνα με αυτή τη διάταξη, η προμήθεια φυσικού αερίου και ηλεκτρικής ενέργειας στο τελικό στάδιο, δηλαδή από το διανομέα στον τελικό καταναλωτή, θα φορολογείται στον τόπο πραγματικής χρησιμοποίησης και κατανάλωσης του φυσικού αερίου και της ηλεκτρικής ενέργειας. Η διάταξη αυτή διασφαλίζει ότι η παράδοση φορολογείται στον τόπο πραγματικής κατανάλωσης.

Για τους διανομείς που δεν είναι εγκατεστημένοι στη χώρα όπου οι πελάτες τους καταναλώνουν το φυσικό αέριο και την ηλεκτρική ενέργεια, ίσως είναι απαραίτητη η εγγραφή. Εάν οι αγοραστές είναι απλώς υποκείμενοι στο φόρο, δεν θα απαιτείται εγγραφή, εάν το κράτος μέλος στο οποίο είναι εγκατεστημένος ο αγοραστής ορίσει ότι τον φόρο οφείλει να καταβάλει το πρόσωπο στο οποίο πραγματοποιείται η φορολογήσιμη παράδοση αγαθού.

4.3. ´Αρθρο 1.3.: τροποποιήσεις στο άρθρο 9, παράγραφος 2 στοιχείο ε)

´Αλλοτε, τα έξοδα μεταφοράς περιλαμβάνονταν στην τιμή της παρεχόμενης ηλεκτρικής ενέργειας. Το ποσό που τιμολογείτο στον αγοραστή έπρεπε να αντιστοιχεί εξ ολοκλήρου στην πραγματοποιηθείσα παράδοση και συμφωνούσε με το σύστημα που εφαρμόζεται στις αγορές και τις πωλήσεις. Αφότου η παροχή υπηρεσιών μεταφοράς στην ΕΕ μπορεί να είναι και είναι χωριστή από την παράδοση ενέργειας, η υπηρεσία αυτή τιμολογείται ολοένα και περισσότερο χωριστά από την παράδοση των αγαθών.

Μέχρι στιγμής, τα κράτη μέλη έχουν λάβει διάφορες θέσεις όσον αφορά τη φορολογική μεταχείριση αυτών των χωριστών παραδόσεων. Σε ορισμένα κράτη μέλη, τα ποσά που καταβάλλονται για τη (διασυνοριακή) μεταφορά ηλεκτρικής ενέργειας μέσω καλωδίου θεωρείται ότι καλύπτουν τη χρησιμοποίηση του καλωδίου και θεωρούνται αντιστάθμισμα για υπηρεσίες που συνδέονται με ακίνητο. Οι υπηρεσίες αυτές φορολογούνται επομένως στον τόπο όπου ευρίσκεται το καλώδιο. ´Αλλοι υποστηρίζουν ότι τα έξοδα αυτά αποτελούν έξοδα μεταφοράς και θα πρέπει να φορολογούνται σύμφωνα με τις διατάξεις του άρθρου 9, παράγραφος 2 στοιχείο β) και του άρθρου 28β, τίτλος Γ.

Για να εναρμονισθεί και να απλουστευθεί η φορολογία των δαπανών πρόσβασης και χρησιμοποίησης των δικτύων διανομής, η Επιτροπή προτείνει να περιληφθεί στο πεδίο εφαρμογής του άρθρου 9, παράγραφος 2 στοιχείο ε) η παροχή πρόσβασης στα δίκτυα ηλεκτρικής ενέργειας και φυσικού αερίου και υπηρεσιών μεταφοράς μέσω των ίδιων δικτύων. ´Οταν οι υπηρεσίες αυτές παρέχονται σε αγοραστές εκτός Κοινότητας και σε υποκείμενους στο φόρο εγκατεστημένους στην Κοινότητα, αλλά όχι στην ίδια χώρα με τον προμηθευτή, ο τόπος παροχής αυτών των υπηρεσιών είναι ο τόπος όπου είναι εγκατεστημένος ο αγοραστής.

4.4. ´Αρθρο 1.4.: τροποποιήσεις στο άρθρο 14

Σε διαπλεγμένα δίκτυα, όπως π.χ. το διασυνδεδεμένο δίκτυο μεταφοράς στην ευρωπαϊκή ήπειρο, η διασυνοριακή ανταλλαγή ενέργειας μεταξύ δύο χωρών (που προέρχεται από πρόσθετη ενέργεια στη χώρα Α και αντίστοιχα μειωμένη ενέργεια στη χώρα B) δεν έχει ως αποτέλεσμα μόνο τη ροή ενέργειας μεταξύ αυτών των δύο χωρών. Σύμφωνα με τους νόμους της φυσικής που διέπουν τη ροή του ηλεκτρισμού (η ηλεκτρική ροή προτιμά την οδό της "ελάχιστης αντίστασης"), ένα μέρος της πρόσθετης ενέργειας διέρχεται από άλλες χώρες, συμπεριλαμβανομένων των χωρών που δεν αποτελούν μέρος της Ευρωπαϊκής Κοινότητας. Επειδή οι ροές ηλεκτρικής ενέργειας μετρώνται στα σύνορα, οι ροές αυτές πρέπει να εξομοιώνονται με εισαγωγή κατά την έννοια του άρθρου 7, έστω και αν δεν υπάρχει απαραιτήτως σχέση μεταξύ αυτής της εισαγωγής και της παράδοσης που άρχισε τη ροή ηλεκτρικής ενέργειας.

Εφόσον οι κανόνες σχετικά με τον τόπο παράδοσης της ηλεκτρικής ενέργειας και του φυσικού αερίου τροποποιούνται, η παράδοση από παραγωγούς και εμπόρους τρίτης χώρας σε διανομείς και τελικούς καταναλωτές της ΕΕ θα φορολογείται σε όλες τις περιπτώσεις στην ΕΕ. Εάν δεν τροποποιηθεί το άρθρο 14 της έκτης οδηγίας ΦΠΑ, οι περιπτώσεις πραγματικής εισαγωγής ενδέχεται να υπόκεινται σε διπλή φορολογία (κατά την εισαγωγή και κατά την παράδοση).

Για να αποφευχθούν αυτά τα προβλήματα, η εισαγωγή φυσικού αερίου και ηλεκτρικής ενέργειας πρέπει να απαλλάσσεται με δικαίωμα έκπτωσης. Προστίθεται ένα νέο άρθρο 14, παράγραφος 1 στοιχείο κ), το οποίο απαλλάσσει την τελική εισαγωγή ηλεκτρικής ενέργειας και φυσικού αερίου με αγωγούς.

4.5. ´Αρθρο 1.5.: τροποποιήσεις στο άρθρο 21

Η τροποποίηση του κανόνα σχετικά με τον τόπο παράδοσης δεν εξυπηρετεί σε τίποτα εάν δεν συνδυάζεται με μηχανισμό υποχρεωτικής αντίστροφης επιβάρυνσης. Διαφορετικά, κάθε προμηθευτής που συναλλάσσεται με εμπόρους σε άλλο κράτος μέλος θα εξακολουθήσει να υποχρεούται να εγγραφεί έως και σε 15 κράτη μέλη.

Επομένως, προστίθεται ένα νέο άρθρο 21, παράγραφος 1 στοιχείο στ), το οποίο ορίζει ως πρόσωπα υποκείμενα στον ΦΠΑ τα πρόσωπα που διαθέτουν αριθμό ΦΠΑ στο έδαφος της χώρας παράδοσης των αγαθών που καλύπτει το (νέο) άρθρο 8, παράγραφος 1 στοιχείο δ), εάν οι παραδόσεις πραγματοποιούνται από υποκείμενο στο φόρο εγκατεστημένο σε άλλη χώρα. Η διάταξη αυτή καλύπτει όλες τις παραδόσεις που αναφέρονται στο άρθρο 8, παράγραφος 1 στοιχείο δ), είτε πραγματοποιούνται από υποκείμενους στο φόρο σε άλλα κράτη μέλη είτε από υποκείμενους στο φόρο σε τρίτες χώρες. Ωστόσο, η προτεινόμενη αυτή διάταξη εφαρμόζεται μόνο στις παραδόσεις που καλύπτει το άρθρο 8, παράγραφος 1 στοιχείο δ), δηλαδή στις παραδόσεις ηλεκτρικής ενέργειας και φυσικού αερίου μέσω αγωγών με σκοπό τη μεταπώληση.

Αντίθετα, οι σημερινοί κανόνες του άρθρου 21, παράγραφος 1 στοιχείο α) εφαρμόζονται στις παραδόσεις ηλεκτρικής ενέργειας και φυσικού αερίου μέσω αγωγών που καλύπτονται από το (νέο) άρθρο 8, παράγραφος 1 στοιχείο ε). Πρόκειται για παραδόσεις που πραγματοποιούνται για κατανάλωση και όχι με σκοπό τη μεταπώληση. Σύμφωνα με το άρθρο 21, παράγραφος 1 στοιχείο α), τον φόρο οφείλει να καταβάλει ο υποκείμενος στο φόρο που πραγματοποιεί την παράδοση. Ωστόσο, όταν η παράδοση πραγματοποιείται από υποκείμενο στο φόρο που δεν είναι εγκατεστημένος στο έδαφος της χώρας, το κράτος μέλος προορισμού της παράδοσης μπορεί να ορίσει ως πρόσωπο που οφείλει να καταβάλει το φόρο το πρόσωπο για το οποίο προορίζεται η φορολογήσιμη παράδοση.

2002/0286 (CNS)

Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ που τροποποιεί την οδηγία 77/388/EΟΚ όσον αφορά τους κανόνες σχετικά με τον τόπο παροχής ηλεκτρικής ενέργειας και φυσικού αερίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 93,

την πρόταση της Επιτροπής [6],

[6] ΕΕ C , , σ. .

τη γνώμη του Ευρωπαϊκού Κοινοβουλίου [7],

[7] ΕΕ C , , σ. .

τη γνώμη της Οικονομικής και Κοινωνικής Επιτροπής [8],

[8] ΕΕ C , , σ. .

Εκτιμώντας τα εξής:

(1) Λόγω της αυξανόμενης ελευθέρωσης των αγορών φυσικού αερίου και ηλεκτρικής ενέργειας, με σκοπό την ολοκλήρωση της εσωτερικής αγοράς ηλεκτρικής ενέργειας και φυσικού αερίου, πρέπει να επανεξετασθούν οι ισχύοντες κανόνες ΦΠΑ όσον αφορά τον τόπο παράδοσης αυτών των αγαθών, που καθορίζονται στην οδηγία 77/388/EΟΚ της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση [9], ούτως ώστε να εκσυγχρονιστεί και να απλουστευθεί η λειτουργία του καθεστώτος ΦΠΑ στο πλαίσιο της εσωτερικής αγοράς, με βάση στρατηγική για την οποία η Επιτροπή ανέλαβε δέσμευση [10].

[9] ΕΕ L145, 13.6.1977, σ.1. Οδηγία όπως τροποποιήθηκε τελευταία από την οδηγία 2002/38/EΚ

[10] Com (2000) 348 τελικό

(2) Σχετικά με τον ΦΠΑ, η ηλεκτρική ενέργεια και το φυσικό αέριο θεωρούνται αγαθά και, επομένως, ο τόπος παράδοσής τους όσον αφορά τις διασυνοριακές πράξεις πρέπει να καθορίζεται σύμφωνα με το άρθρο 8 της οδηγίας 77/388/EΟΚ. Ωστόσο, επειδή είναι δύσκολη η φυσική παρακολούθηση της ηλεκτρικής ενέργειας και του φυσικού αερίου, είναι ιδιαίτερα δύσκολο να προσδιοριστεί ο τόπος παράδοσης σύμφωνα με τους ισχύοντες κανόνες.

(3) Για να υλοποιηθεί μία πραγματική εσωτερική αγορά ηλεκτρικής ενέργειας και φυσικού αερίου χωρίς εμπόδια σχετικά με τον ΦΠΑ, ο τόπος παράδοσης της ηλεκτρικής ενέργειας και του φυσικού αερίου μέσω αγωγών, πριν φθάσουν τα αγαθά στο τελικό στάδιο κατανάλωσης, πρέπει να ορισθεί ότι είναι ο τόπος όπου ο αγοραστής έχει την έδρα της οικονομικής δραστηριότητάς του.

(4) Η παράδοση ηλεκτρικής ενέργειας και φυσικού αερίου στο τελικό στάδιο, από εμπόρους και διανομείς στον τελικό καταναλωτή, πρέπει να φορολογείται στον τόπο πραγματικής χρησιμοποίησης και εκμετάλλευσης των αγαθών από τον αγοραστή, ώστε να διασφαλιστεί ότι η φορολόγηση πραγματοποιείται στη χώρα πραγματικής κατανάλωσης.

(5) Η ηλεκτρική ενέργεια και το φυσικό αέριο προμηθεύονται με δίκτυα διανομής, στα οποία παρέχουν πρόσβαση οι διαχειριστές δικτύων. Για να αποφεύγεται η διπλή φορολογία ή μη φορολογία, πρέπει να εναρμονιστούν οι κανόνες που διέπουν τον τόπο παροχής των υπηρεσιών μεταφοράς. Η πρόσβαση στα δίκτυα διανομής και η χρησιμοποίησή τους πρέπει επομένως να προστεθούν στον κατάλογο των εξαιρέσεων που αναφέρονται στο άρθρο 9, παράγραφος 2 της οδηγίας 77/388/EΟΚ.

(6) Η τελική εισαγωγή ηλεκτρικής ενέργειας και φυσικού αερίου μέσω αγωγών πρέπει να απαλλάσσεται από τον ΦΠΑ για να αποφεύγεται η διπλή φορολογία.

(7) Οι τροποποιήσεις των κανόνων που διέπουν τον τόπο παράδοσης της ηλεκτρικής ενέργειας και του φυσικού αερίου με αγωγούς, όταν τα αγαθά πρόκειται να μεταπωληθούν, πρέπει να συνδυάζονται με υποχρεωτικό μηχανισμό αντίστροφης επιβάρυνσης.

(8) Η οδηγία 77/388/EΟΚ πρέπει επομένως να τροποποιηθεί ανάλογα,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 77/388/EΟΚ τροποποιείται ως εξής:

(1) Στο άρθρο 5, παράγραφος 2, προστίθεται το επόμενο εδάφιο:

"Για τους σκοπούς της παρούσας οδηγίας, το φυσικό αέριο περιλαμβάνει το υγροποιημένο φυσικό αέριο, καθώς και το βιοαέριο και το αέριο που παράγεται από βιομάζα ή άλλα είδη αερίων, στο βαθμό που τα αέρια αυτά είναι δυνατόν από τεχνική άποψη και με ασφαλείς συνθήκες να διοχετευθούν στο δίκτυο διανομής φυσικού αερίου και να μεταφερθούν μέσω αυτού."

(2) Στο άρθρο 8, παράγραφος 1, προστίθενται τα επόμενα στοιχεία δ) και ε):

"δ) στην περίπτωση παράδοσης ηλεκτρικής ενέργειας ή φυσικού αερίου μέσω αγωγών σε υποκείμενο στο φόρο ο οποίος, στο πλαίσιο της οικονομικής του δραστηριότητας, αγοράζει ή εισάγει ηλεκτρική ενέργεια ή φυσικό αέριο με σκοπό τη μεταπώλησή του, η έδρα της οικονομικής δραστηριότητας του αγοραστή ή της μόνιμης εγκατάστασής του στην οποία παραδίδονται τα αγαθά.

ε) σε περίπτωση παράδοσης ηλεκτρικής ενέργειας ή φυσικού αερίου με αγωγούς, εάν η παράδοση δεν καλύπτεται από το στοιχείο δ), ο τόπος πραγματικής χρησιμοποίησης και εκμετάλλευσης των αγαθών από τον αγοραστή."

(3) Στο άρθρο 9, παράγραφος 2 στοιχείο ε), μετά την όγδοη περίπτωση προστίθεται η εξής περίπτωση:

"- παροχή πρόσβασης στα δίκτυα διανομής ηλεκτρικής ενέργειας και φυσικού αερίου, και μεταφοράς μέσω αυτών."

(4) Στο άρθρο 14, παράγραφος 1, προστίθεται το επόμενο στοιχείο κ):

"κ) την οριστική εισαγωγή ηλεκτρικής ενέργειας και φυσικού αερίου μέσω αγωγών."

(5) Στο άρθρο 21, παράγραφος 1, προστίθεται το επόμενο στοιχείο στ):

"στ) πρόσωπα τα οποία διαθέτουν αριθμό ΦΠΑ εντός της επικράτειας της χώρας στην οποία παραδίδονται τα αγαθά που καλύπτονται από το άρθρο 8, παράγραφος 1 στοιχείο δ), εφόσον οι παραδόσεις πραγματοποιούνται από υποκείμενο στο φόρο εγκατεστημένο σε άλλο κράτος μέλος ή σε τρίτη χώρα."

Άρθρο 2

Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία το αργότερο έως τις . Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αυτής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΔΕΛΤΙΟ ΑΞΙΟΛΟΓΗΣΗΣ ΤΩΝ ΕΠΙΠΤΩΣΕΩΝ ΟΙ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ ΚΑΙ ΙΔΙΩΣ ΣΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

ΤΙΤΛΟΣ ΤΗΣ ΠΡΟΤΑΣΗΣ

Πρόταση οδηγίας του Συμβουλίου που τροποποιεί την οδηγία 77/388/EΟΚ όσον αφορά τους κανόνες σχετικά με τον τόπο παροχής ηλεκτρικής ενέργειας και φυσικού αερίου.

ΑΡΙΘΜΟΣ ΕΓΓΡΑΦΟΥ

ΠΡΟΤΑΣΗ

1. Λαμβανομένης υπόψη της αρχής της επικουρικότητας, γιατί είναι απαραίτητη η κοινοτική νομοθεσία στον τομέα αυτό και ποιοι είναι οι κύριοι στόχοι της;

Για να υπάρχει πραγματική εσωτερική αγορά φυσικού αερίου και ηλεκτρικής ενέργειας, πρέπει να προσαρμοστούν οι κανόνες ΦΠΑ σχετικά με τον τόπο φορολογίας. Η νομοθεσία αυτή απλουστεύει τη φορολογία εφόσον οι προμήθειες ηλεκτρικής ενέργειας και φυσικού αερίου, πριν από το τελικό στάδιο, θα φορολογούνται στον τόπο όπου ευρίσκεται η έδρα της οικονομικής δραστηριότητας του αγοραστή.

ΕΠΙΠΤΩΣΕΙΣ ΣΤΙΣ ΕΠΙΧΕΙΡΗΣΕΙΣ

2. Ποιος θα επηρεασθεί από την πρόταση;

- ποιοι επιχειρηματικοί τομείς

Οι παραγωγοί φυσικού αερίου και ηλεκτρικής ενέργειας, οι διανομείς και οι έμποροι.

- ποια μεγέθη επιχειρήσεων (ποια είναι η συγκέντρωση μικρομεσαίων επιχειρήσεων)

Γενικά, οι τροποποιήσεις αυτές θα επηρεάσουν μόνον τις μεγάλες επιχειρήσεις.

- υπάρχουν ιδιαίτερες γεωγραφικές περιοχές της Κοινότητας όπου εντοπίζονται οι επιχειρήσεις αυτές

´Οχι. Ωστόσο, οι τροποποιήσεις αυτές θα επηρεάσουν περισσότερο τα κράτη μέλη στα οποία η ελευθέρωση των αγορών φυσικού αερίου και ηλεκτρικής ενέργειας έχει προχωρήσει περισσότερο.

3. Τι πρέπει να κάνουν οι επιχειρήσεις για να συμμορφωθούν με την πρόταση;

Οι επιχειρήσεις δεν θα αναλάβουν πρόσθετες υποχρεώσεις. Η παρούσα νομοθετική πρόταση θα δημιουργήσει μεγαλύτερη ασφάλεια όσον αφορά τον τόπο φορολογίας και θα απλουστεύσει επομένως την εφαρμογή της νομοθεσίας.

4. Τι οικονομικές επιπτώσεις αναμένεται να έχει η πρόταση;

- στην απασχόληση

- στις επενδύσεις και τη δημιουργία νέων επιχειρήσεων

- στην ανταγωνιστικότητα των επιχειρήσεων.

Η μόνη επίπτωση της πρότασης είναι η απλούστευση των κανόνων ΦΠΑ για το εμπόριο φυσικού αερίου και ηλεκτρικής ενέργειας. Με την κατάργηση των υφιστάμενων εμποδίων, όπως η υποχρέωση εγγραφής για την απόκτηση αριθμού ΦΠΑ σε άλλα κράτη μέλη, θα βελτιωθεί η ανταγωνιστικότητα των ευρωπαϊκών επιχειρήσεων.

5. Περιέχει η πρόταση μέτρα ώστε να λαμβάνεται υπόψη η ιδιαίτερη κατάσταση των μικρομεσαίων επιχειρήσεων (μειωμένες ή διαφορετικές απαιτήσεις κλπ);

´Οχι.

ΔΙΑΒΟΥΛΕΥΣΗ

6. Κατάλογος των οργανισμών με τους οποίους πραγματοποιήθηκαν διαβουλεύσεις σχετικά με την πρόταση και περιγραφή των κυριότερων απόψεών τους.

Eurelectric.

European Federation of Electricity Traders.

Μετέχοντες του τομέα της ενέργειας στο φόρουμ για την έμμεση φορολογία.

Η λύση που παρουσίασε η Επιτροπή έγινε ευνοϊκά δεκτή από τους επιχειρηματικούς φορείς φυσικού αερίου και ηλεκτρικής ενέργειας.